Rus sag Suna: Die stryd is nie verby | Maroela Media
Suna Venter se dood is 'n terugslag vir joernalistiek. Sy was dapper. Sy was begeesterd en toegewyd. Sy was 'n formidabele vrou en joernalis.
Ek het Donderdag met groot skok verneem van die dood van my voormalige kollega en vriendin. Vir drie jaar het ons langs mekaar gesit by die SAUK en saam gewerk aan RSG se Monitor en Spektrum. Ons was elke oggend om 04:30 op kantoor en dan het ons alles gegee. Saam sou ons die wêreld verander. En Suna, dít het jy beslis gedoen.
Suna het my geïnspireer en aangemoedig en haar passie vir joernalistiek was aansteeklik. Ek het oneindig baie by haar geleer.
Ons leuse: "Forwards ever backwards never." Só het Suna geleef. Ek was nie meer by die SAUK toe Suna en sewe ander joernaliste geskors is nadat hulle hulself uitgespreek het oor omstrede redaksionele opdragte nie. Maar Suna het soos altyd vorentoe gebeur te midde van die dreigemente en fisieke voorvalle.
Suna het haar werk gedoen met passie, eerlikheid, opregtheid. Sy het deernis gehad en sy was onverskrokke. Suna, ek salueer jou vir wat jy gedoen het. Jy het 'n manier gehad om luisteraars vas te vang met die stories wat jy vertel het. Jou sagte stem sal nooit stil raak nie. Jou dood sal nie tevergeefs wees nie. Ons sal aanhou veg vir mediavryheid.
Suna was 'n slagoffer van die stryd vir die waarheid en moes met haar lewe daarvoor boet. Haar voortydige dood mag nie niks beteken nie. Sy het die goeie stryd geveg en sal voortaan die simbool wees vir die stryd vir mediavryheid in die demokratiese bestel. Ons sal aanhou veg in haar naam, vir vryheid, deursigtigheid en die onafhanklikheid van die media.
Liefste Suna, rus sag en speel lekker saam met die kindertjies vir wie jy so diep omgegee het. Soos iemand gister tereg opgemerk het: "Suid-Afrika is van 'n baie kosbare skat beroof."